TV7 JERUUSALEMMA UUDISED
Meie tänased teemad -
Eluasemeministri sõnul on kahe riigi lahendus ebarealistlik
Iisrael külmutas tuumapeade tootmise
Paavst kiitis Itaalia lehes juute
Iisraeli teadlased pakuvad lahendust näljahädale
TV7 Jeruusalemma Uudistest - Shalom!
Israel Today kirjutab Iisraeli-palestiinlaste konflikti
lahenduseks mõeldud nn kahe riigi kokkuleppest.
Iisraeli juhid on maailma soovitud lahenduse avalikult heaks kiitnud.
Iisraeli eluasemeministri Uri Arieli sõnul on see ebarealistlik
ega teostu kunagi.
Ariel kõneles Samaarias kahe uue juudi elurajooni avamistseremoonial,
öeldes, et eksivad need, kes arvavad end võivat sundida juute
ehitama vaid Auschwitzi piirides.
'Auschwitzi piiride' terminit kasutas esimest korda
legendaarne Iisraeli välisminister Abba Eban 1969. aastal.
Eban ütles, et araabiamaad ja rahvusvaheline kogukond
püüavad suruda Iisraeli tillukestesse piiridesse,
mida on võimatu kaitsta, sarnaselt sellega,
kuidas natsid ajasid juudid holokausti ajal getodesse.
Arieli sõnul jätkab Iisrael kodude ehitamist juutidele kõikjal
Jumala poolt Piiblis juutidele tõotatud maal,
kuna see on ainus õige vastus juudiriigi vastas olevaile ohtudele.
Paljud Iisraeli tavakodanikud ja valitsusliikmed
on aktsepteerinud mõtte, et Juuda ja Samaaria,
ehk nn Läänekallas tuleb loovutada Palestiina riigi rajamiseks,
et Iisraelis säiliks demokraatlik juutide enamus.
Ha'aretz kirjutab ajalehe Bulletin of the Atomic Scientists raportist,
mille järgi Iisrael olevat peatanud tuumapeade tootmise 2004. a.
Lehe tuumarelvade leviku ekspertide Hans Kristenseni
ja Robert Norrise sõnul on Iisrael oma tuumapeade arvuga rahul.
Iisrael võib vajadusel aga nende hulka kahekordistada.
Kristensen ja Norris nõustuvad suuresti
Pentagoni kaitseluureteenistusega, mille sõnul on Iisraelil 80 tuumapead.
Ekspertide sõnul oli Iisraelil 1999. a 70 tuumapead
ja 2004. a tõsteti arv 80-le, kuhu see püsima jäi.
Iisrael pole kunagi kinnitanud tuumarelvade omamist.
USA dokumentides esineb arvamusi Iisraeli tuumaarsenali kohta.
USA Riikliku Ajalooameti andmeil küsiti tollaselt USA välisministrilt
Henry Kissingerilt 1973. a pärast Yom Kippuri sõja lõppu,
mitu tuumalõhkepead Iisraelil on, millele too vastas: Mõned.
Kristenseni ja Norrise väitel oli Iisraelil tollal 15 tuumapead.
Lühidalt -
Iisraeli lennutööstus arendab uut,
kiiremat ja täpsemat Arrow 2 raketi versiooni.
Uus Arrow 3 suudab tõrjuda ballistilisi rakette suurtes kõrgustes
kaugel väljaspool Iisraeli piire.
Veebruaris korraldas Iisraeli Kaitseministeerium
koos USA Raketitõrjeametiga Arrow 3 eduka katselennu.
Arrow 3 on Iisraeli mitmetahulise riigikaitsesüsteemi osa.
Uurimuste järgi kannatavad Iisraeli sõdurid
vähem traumajärgse stressihäire all kui teiste maade sõdurid.
IKJ püsipersonalil esineb PTSHd rohkem kui reservistidel.
Teistes maailma armeedes, mille sõdurid osalevad lahinguis,
esineb traumajärgset ärevushäiret isegi 17%,
kui Iisraelis on arv vaid 1,5%.
Iisraeli Siseministeerium aktsepteeris hiljuti
soomuutuse läbinud naise ja tema meespartneri
nende ühise lapse bioloogilisteks vanemateks.
Juhtum oli esimene omalaadne Iisraelis
ja protsess kestis 1,5 aastat.
Poolte iisraellaste meelest
on religioossete ja sekulaarsete juutide pinged
Iisraeli ühiskonna suurim vastuolu.
Enamus ehk 61% rahvast nõuab riigi ja religiooni lahutamist.
Kolm Iisraeli ülikooli on pääsenud maailma 200 tippülikooli hulka.
Jeruusalemma Heebrea Ülikool sai parimana 141. koha.
Teised hea tulemuse saanud koolid on Technion ja Tel Avivi Ülikool.
Ben Gurioni Ülikool paigutati 331. kohale.
Rooma-Katoliku kiriku paavst Francis
saatis hiljuti ennenägematult avameelse kirja
liberaalse La Republica ajalehe ateistlikule peatoimetajale.
Kiri avaldati lehe esiküljel ja oli vastuseks juhtkirjale,
kus paavstile esitati küsimusi religiooni ja usu kohta.
Ühes küsimuses uuriti, mida öelda juutidele
Jumalalt neile antud tõotuse kohta.
Paavsti sõnul esitab küsimus põhjaliku väljakutse kristlastele,
kes on taasavastanud tõe, et juudid on see püha juur,
kust Jeesus on lähtunud.
Paavsti sõnul on juudid kristlastele eeskujuks.
2012. a juunis ütles paavst,
et kristlased ei tohi olla antisemitistlikud,
kuna heaks kristlaseks olemine eeldab juudi ajaloo
ja traditsioonide tundmist.
Francis soovis juudi kogukonnale head uut aastat
ja julgustas neid dialoogilie teiseusulistega.
Ynet News kirjutab Kinnereti Kõrgkooli direktori juhitud
teadlasterühma arendatud uuest tehnoloogiast,
mille abil võib saada saaki maakera põuaaladel
ning tõrjuda nii nälga ja konflikte.
Kõrgkooli professori Shimon Gepsteini juhitud rühm
arendas välja geenmuundatud taime,
mis kannatab kuumust enda jäätamise abil.
Taime selle jäätunud olekus ei kasteta,
kuni sellele mõne aja pärast vett antakse ja see ellu ärkab.
Jäätunud olekus taim ei kahjustu.
Avastus tehti juhuslikult taimede ea pikendamist
ja juurviljade säilimist puudutava katse käigus.
Tubakataime lehti uurides õnnestus aretada taim,
mis elab kaks korda kauem kui keskmine tubakataim
ning toodab lilli ja vilju palju kauem kui tavataimed.
Uurimustes toimus läbimurre,
kui mõned taimed jäid kogemata kuudeks kastmata kasvuhoonesse.
Tubakataime tuleb kasta 2-3 päeva tagant,
kuid hooldamata kasvuhoonesse jäetud taimed olid elujõulised.
Iisraelile on avastus eriti tähtis.
Talve hakul külvatav nisu idaneb pärast esimest vihma,
kuid sureb, kui hiljem piisavalt sademeid ei saa.
Uue tehnoloogia abil peavad nisuvõrsed kauem sademeteta vastu
ning vajavad vaid kolmandiku tavataimede nõutavast veemäärast.
Uus Iisraeli tehnoloogia võib olla võtmetähtsusega
maailma veevarude kahanedes,
kui ilmateadlased ennustavad globaalsete põuaperioodide kasvu.
Iisraeli leiutis on tekitanud juba rahvusvahelist huvi.
Need olid meie tänased uudised. Shalom ja kohtumiseni!
Tõlge: Monika Jaaguri